**Fjala që kryetarja e Autoritetit, Dr. Gentiana Sula mbajti me rastin e hapjes së punimeve të Seminarit Ndërkombëtar**

***“Përdorimi i dosjeve të Ish-Sigurimit të Shtetit për mësimin e historisë së regjimit totalitar”***

E nderuar zonja Giulia, përfaqësuese e Këshillit të Evropës në Tiranë, i nderuar Villano Qiriazi, kreu i Departamentit të Arsimit në Këshillin e Evropës, e nderuar zv. Ministre e arsimit, të nderuar të pranishëm. Mbas filmit, unë sa herë e shikoj prekem, megjithëse unë i kam takuar personalisht dëshmitarët, prekem dhe gjithmonë them, mirë ne që e dimë, kemi dëgjuar dhe punojmë, por çfarë ndodh me brezat e rinj, çfarë ndodh me mësuesit, a janë ata po aq të informuar sa ne? Për shembull, po të shkosh në Spaç, a është reflektuar në muzeun e zonës, historia e Spaçit, a dinë mësuesit e zonës së Mirditës mjaftueshëm, sepse po të takosh qytetarët, po të takosh fshatarët e zonës, akoma i kanë të gjalla kujtimet e familjarëve që shkonin, në këmbë, rreth 7 km, me ushqimet që herë i takonin dhe herë si takonin të dënuarit. A dinë mjaftueshëm, për historinë? Ne në brezin tonë (Villano e di), na thuhej që Shqipëria është shumë lart me eksportin e bakrit dhe piritit, por duke njohur Spaçin ne tani e kuptojmë që përtej këtij “kampioni” të eksportit të Spaçit, të prodhimit të bakrit dhe piritit, në fakt është puna e detyruar e papaguar e mijëra vetave.

Pra ka kaq shumë mendime që na lindin dhe është një presion i përditshëm, që neve na vjen qoftë nga ky film, qoftë nga ky libër, që është prodhuar për nxënësit e shkollave, që shpresoj të gjithë ta shikoni. Kemi nevojë për të mësuar edhe ne, të marrim një lloj reagimi nga ju. Është një presion i përditshëm që na vjen për të bërë diçka, për t’ia treguar njerëzve, për t’ia treguar shoqërisë, për ta ndihmuar dialogun për historinë jo të largët të komunizmit, për të bërë të mundur që gjithë këto gjëra të reja që po dalin dita-ditës, të mund të kalojnë tek brezat e rinj, përmes mësuesve të tyre. Është një gjë që e themi shpesh mes kolegësh: sa naivë ishim në vitin ‘90-‘91 kur ra busti, ra muri i Berlinit, ndodhën tërë ato ndryshime politike-shoqërore. Ne atëherë nuk ishim fare të vegjël, ishim studentë, të paktën brezi im dhe i disave prej nesh kolegë këtu. Mirëpo ajo që na ndodhi ne ishte se me naivitet menduam që situata menjëherë do të ndryshonte, nga diktaturë do të përmbysej në demokraci, të gjitha gjërat do të ktheheshin për së mbari, që fatet e të përndjekurve politikë do të përmirësoheshin menjëherë, që institucionet do të ngriheshin brenda natës, Shqipëria do të bëhej si Europa, ashtu siç ne e donim.

Në fakt, duket që nuk ka qenë dhe aq e thjeshtë dhe është një betejë që bëhet për të ndërtuar një demokraci dhe për të konsoliduar atë që bëhet e përditshme. Mirëpo të gjithë ne e dimë se po nuk u kthyem në të shkuarën, po s’i njohëm gabimet e shoqërisë, po s’i pamë proceset e mëdha historike, politike, ekonomike në rrafsh edhe më të gjerë, jo thjesht kombëtare, por edhe rajonale, europiane, botërore, ne mund të biem në zgjedhje të gabuara, të painformuara, mund të përsëriten gabimet, duke e gërryer demokracinë pak nga pak. Kjo është njëra anë, pse jemi shumë të lumtur që jemi sot bashkë. Tjetra ka të bëjë me atë që ne e hasim përditë, mijëra kërkesa në vit vijnë përditë nga familje dhe persona të prekur, shohim lotët e tyre ende të pathara, emri i tyre i mirë akoma i parestauruar, fatet e të zhdukurve, me mijëra akoma të paqartësuara. Pra ka kaq shumë punë dhe një presion i madh që vjen nga ky që duket si minoritet, por që në fakt nuk është aq pjesë e vogël e shoqërisë. Në vitin 2017, përmes një sondazhi të OSBE, është matur perceptimi mbi komunizmin dhe një ndër pyetjet që më ka bërë shumë përshtypje ka qenë “A identifikoheni ju si të përndjekur politikë?”, ku përkufizimi i të përndjekurit politik ishte “a keni dikë të ekzekutuar me gjyq ose pa gjyq, a keni dikë të burgosur për shkaqe politike, a keni dikë të internuar nga familja për shkaqe politike dhe a keni dikë të përjashtuar nga partia”.

Një shumë prej 30 % e personave që morën pjesë në sondazh, deklaruan që “po, ata i përkisnin kësaj kategorie”. Për një shoqëri, 30 % e saj nuk është më një minoritet, është pjesë e madhe thelbësore. Ne themi se edhe një njeri i vetëm që i shkelen të drejtat, shoqëria duhet ta ndihmojë t’i realizojë të drejtat. Imagjinoni 30 %. Por nuk është vetëm pjesa e viktimës që luan rol thelbësor. Unë shpesh herë them për të rinjtë, që të marrin informacion për të shkuarën. Kjo do t’i mundësojë atyre që të lidhen me familjet, sepse 30% e familjave janë vetë të përfshira, kanë elemente të traumës, të dhimbjes, kështu që çdo student, çdo i ri do të jetë më i informuar duke njohur historinë, duke u futur në kontekstin e kohës, duke njohur historinë e Europës Lindore, duke njohur historinë e botës pas luftërave, do t’i mirëkuptojë më mirë familjarët e tij, do t’i marrë fatet e veta në dorë i informuar. Kështu që kjo pjesa e shoqërisë ka të bëjë edhe me atë që pjesa tjetër thotë “Unë shyqyr nuk u preka. – Po, mirë, shyqyr, të ruajti fati që nuk u ndodhe në atë pjesë të shoqërisë të goditur rëndë, mirëpo shoqëria, po nuk u mirëkuptua, po nuk konvergoi me qëndrime, e ka të vështirë të jetë koherente, të jetë e bashkuar”. Kështu që edhe pjesa tjetër që ndihet si e pa përfshirë në historitë e përndjekjes është shumë mirë t’i njohë sepse duke njohur këtë histori, njeh historinë e vendit të vet, faktet e diktaturës për të përmirësuar faktet e demokracisë.

Përsa i përket punës tonë ne kemi konstatuar dy gjëra: së pari historia në vetvete është akoma duke u rishkruar, bëhet fjalë për historinë e sistemit totalitar në Shqipëri; sepse vetëm në vitin 2015, Parlamenti vendosi që t’i hapë dokumentet sekrete të Sigurimit të Shtetit. Në 2017 institucioni jonë u krijua dhe filloi të funksiononte. Nuk ka reshtur interesi publik, nuk ka reshtur interesi i personave që të marrin vesh se çfarë ka ndodhur në atë kohë edhe nuk ka reshtur puna jonë e përbashkët, jo vetëm si një arkiv që përditë organizohet, përmirësohet, katalogizohet, por edhe si një institucion i cili ka krijuar raporte shumë të mira me qendrat akademike si: Instituti i Historisë, Universiteti i Tiranës, dega e Historisë po dhe degë të tjera, sepse ne e dimë që historia nuk mësohet vetëm me lëndën e historisë, por është një çështje proskulikulare, shkon te edukimi qytetar, shkon te letërsia, te gjeografia, te filozofia; kështu që përpjekjet tona për t’u partnerizuar me komunitetin akademik, kanë dhënë frytet e veta me një sërë botimesh që ju do t’i shikoni aty në hyrje.

Nëse nuk bëhet rishqyrtimi i historisë, përmes dokumenteve që dalin në dritë për herë të parë, pastaj mësimi historisë është i mangët. Me të drejtë, Observatori i Historisë nxori një raport, të cilin e lexova me shumë kujdes dhe vura re, konstatova, që Shqipëria në thelb nuk është dobët përsa u përket orëve të punës që i kushtohen historisë ose personelit pedagogjik, ose dëshirës për tu përmirësuar kur vjen puna për të mësuar historinë. Natyrisht kishte disa boshllëqe kur vjen puna për burimet, p.sh. këto mjetet e internetit, këto platformat me zgjedhje që mundësojnë një mësim më të mirë të historisë. Problemi kryesor që konstatohet mes nesh, të paktën, që kur e konstatuam ne morëm disa masa këtë vit, ishte që rishqyrtimi i historisë si proces, në vazhdim, ende nuk po e gjen rrugën për t’u komunikuar te procesi i mësimit të historisë nëpër shkolla, sepse ka nevojë për disa institucione të pavarura, siç është një prej tyre institucioni ynë. Ka nevojë për platforma, ku temat në dukje të patrajtueshme, të mund të furnizohen me dokumente, burime autentike parësore por edhe me artikuj të përzgjedhur nga komisionet verifikuese, nga foto, nga video, nga punime të caktuara, sepse kujtesa ndodh çdo ditë.

Për shembull aty kemi një maket të burgut të Spaçit. Sara Hoxha që është edhe një influencer sot, na dha filmin. Ne çdo vit prodhojmë gjëra të reja dhe në të gjitha këto është e mira që në një platformë për mësuesit të jetë aty. Kështu që ne konstatuam dhe në planin tonë strategjik 5-vjeçar si Autoritet, të cilin ne gjithmonë e ndërtojmë bashkëpunim me partnerët, është përcaktuar qartë nevoja për të ngritur një platformë burimore të hapur arsimore që ne e kemi quajtur “ Të mësojmë nga e shkuara” . Është e hapur, është me burime parësore, sekondare dhe është pjesëmarrëse. Nuk bëhet fjalë vetëm për marrëveshje që ne tashmë kemi firmosur me Ministrinë e Arsimit, por bëhet fjalë për një marrëveshje që lejon futjen e aktorëve të rinj që kanë diçka për të thënë. Aktor duket fjalë e madhe, unë nënkuptoj p.sh. Radiotelevizionin Publik Shqiptar, ata ne i kemi takuar dhe jemi duke negociuar një marrëveshje me ta. Në burimet e tyre arkivore ka pamje shumë të rëndësishme që ilustrojnë ngjarjet e kohës. Komunizmi nuk ka qenë thjesht një pasazh i shkurtër, të gjithë e dimë këtë, d.m.th nga njëqind vjet shtet shqiptar, pothuajse pesëdhjetë vjet i përkasin periudhës komuniste. Kështu që nuk është një gjë e vogël në identitetin tonë kombëtar në kujtesën tonë kombëtare. Momentet, mënyra sesi janë reflektuar ngjarjet në televizionin shqiptar gjenden shumë gjëra, kështu që të dyja palët i kemi identifikuar si partnerë të menjëhershëm që mund të na ndihmojnë dhe janë shprehur të gatshëm për të dhënë video dhe materiale fotografike autentike të kohës historike, që do të ilustrojnë ngjarje të caktuara, që ne do përzgjedhim në bashkëpunim me Ministrinë e Arsimit. E dyta, natyrisht historianët, Instituti i Historisë, Universiteti i Tiranës dhe disa universitete jopublike të cilët kanë interesa jo thjesht për historinë, në vetvete si histori politike apo ushtarake, që ne e dimë që kemi traditë, por për sa i përket për shembull historisë së ekonomisë, ku ne së shpejti presim hapjen e dosjeve të naftës, të industrisë nxjerrëse ose të gjuhëtarëve, shkencëtarëve, gjërat që ne po i zhvillojmë hap pas hapi. Kështu që ideja është e një platformë e hapur, e cila nuk do të mbetet vetëm lokale, por me ndihmën edhe të bashkëpunëtorëve që kemi këtu, Këshillit të Europës që e falënderojmë shumë dhe gjithë lojtarëve të tjerë, presim që mos të jeni në dialog vetëm me veten, duke e ditur që ngjarjet që kanë shënjuar historinë e Shqipërisë, kanë pasur shkaqe dhe fenomene për kujtesën përtej kufijve.

Kështu që sa më shumë të jemi dialogues me qendra si Rrjeti Europian i Kujtesës dhe Solidaritetit që ka në platfomë mësimin e historisë, Observatorin e Arsimit dhe Zyrën e Këshillit të Europës qoftë në qendër, qoftë në terren. Këtu do mundohemi që çfarë është bërë mirë atje, t’i fusim në platformën tonë dhe njëkohësisht ta zgjerojmë rrethin dhe mundësinë që mësuesit e historisë, mësuesit e edukimit qytetar, ata të filozofisë apo të lëndëve të tjera sipas interesit, të mund të qasen në burimet edhe përtej Shqipërisë rajonale.

Ajo që me shumë dëshirë do të doja, ishte që kjo platformë të mund të ishte e hapur dhe në periudha të tjera që siç janë luftërat , lufta e parë botërore, luftërat rajonale. Është një periudhë që nuk na përket ne, por që gjithësi ka rol të rëndësishëm në kujtesën kombëtare, që për shkaqe të ndryshme ka pushuar së kujtuari, si Lufta e Dyte Botërore, ku do mundohemi që këtë vit të bëjmë diçka për Luftën e Dytë Botërore në Dokumentet e Sigurimit , mirëpo është një ngjarje shumë e madhe për t’u lënë pas dore. Ndonëse ne nuk do marrim të themi lidership në këtë, por presim që institucionet e tjera partnere të mund të jenë lojtarë, sigurisht më lidershipin e Ministrisë së Arsimit, ku të përzgjidhen burime dhe mësuesit sipas zonës, sipas rajonit të mund të përmirësojnë dhe ta ilustrojmë më mirë mësimdhënien e historisë.

Unë kam shumë për të folur, unë do ti uroj punime të mbara këtij Seminari Ndërkombëtar, të gjithë që jeni këtu sot, jeni shumë të nderuar , shumë të respektuar dhe keni vetëm mendime me vlerë për këtë temë për të cilën jemi mbledhur. Shpresoj që të jemi të çlirët dhe t’i bëjmë pyetjet dhe t’i japim përgjigjet siç e mendojmë për më të mirën e punës, dhe i uroj punime të mbara jo vetëm këtij seminari, por edhe jetë të gjatë platformës “Të mësojmë nga e shkuara”. Faleminderit!